SA kan herstel word – ZilleHelen Zille Helen Zille, leier van die Demokratiese Alliansie, het Vrydag gesê daar is niks fout met Suid-Afrika wat nie herstel kan word nie. “Die les van Suid-Afrika se geskiedenis is dat ons ons toekoms kan vorm deur die besluite wat ons maak,” het Zille tydens ŉ openbare vergadering in Belfast, Mpumalanga, gesê. Sy sê die DA is die enigste politieke party wat werklik gefokus is op die toekoms van die land. Die ekonomie groei en poste word geskep in die plekke waar dié party regeer. “Die Wes-Kaap het die laagste werkloosheidsyfer in Suid-Afrika. Kaapstad is die stad in Suid-Afrika met die laagste inkomsteongelykheid,” het sy gesê. Die provinsie is ook die eerste wat universele toegang tot antiretrovirale medikasie beskikbaar gestel het. Zille sê onafhanklike navorsers het glo bevind dat die Midvaal-munisipaliteit in Gauteng, wat ook deur die DA bestuur word, die enigste plek in die provinsie is waar die meerderheid inwoners, swart en wit, tevrede is met dienslewering. Sy is optimisties oor die verkiesing wat “werklike verandering” na Suid-Afrika kan bring. “Ons kies verandering. Ons kan ŉ regering kies wat doen wat dit verg om ware poste te skep,” het Zille bygevoeg. -SAPA